



Preoții din Cluj-Napoca nu respectă ordonanțele militare, care nu permit adunarea oamenilor în număr mare la un loc, nici măcar pentru a lua Paștile stințite, și îi cheamă pe credincioși cu miile la biserică.

La mai multe parohii din Cluj-Napoca, preoții îi cheamă vineri pe credincioși la biserică pentru a lua Paștile.

”Vineri, 17 aprilie, între orele 9.00 și 18.00, vom distribui paștile în curtea bisericii. Între orele 11.00 și 13.00 vor avea prioritate persoanele peste 65 de ani. La solicitarea persoanelor nedeplasabile, Paștile vor fi distribuite la domiciliul acestora pe baza listei cu înscrieri”.

Conform primarului Emil Boc, acest lucru este interzis. ”Evident că este o sărbătoare importantă, dar trebuie să avem și responsabilitatea vremurilor în care trăim. Nu există cadru legal, astăzi, pentru a se organiza întruniri publice prin care să se distribuie paștile. Recomandarea pe care o fac acum, sub rezerva că apar alte reglementări naționale, este ca fiecare preot, fiecare parohie, prin personalul pe care îl are să asigure deplasarea la domiciliu și să ducă paștile la cei care sunt credincioși, pentru că legea nu permite adunarea persoanelor, care să vină și să ia paștile așa cum se făcea până acum”, a spus primarul Emil Boc.

Acesta a precizat că ”desigur paștile vor trebui duse în recipienți sigilați, cu respectarea condițiilor de igienă”.



